Tarmo Urb

**Tarmo Urb** (sündinud 9. septembril 1952 Tartus) on eesti laululooja, laulja, näitleja ja ravitseja. 

## Elukäik
Ta on õppinud Tartu 8. Keskkoolis ja laulnud Tartu Poistekooris. Ta jätkas õpinguid 1970. aastal Tartu Riiklikus Ülikoolis inglise filoloogia erialal ning 1976. aastal Tallinna Riikliku Konservatooriumi lavakunstikateedris, kumbagi lõpetamata, kuna heideti koolist välja. 

Ta oli oma laulude, maailmavaate, mitme piiriületamiskatse ja "nõukogude noortele halva eeskuju andmise" eest aastani 1987 viis aastat mitmesugustes kinnipidamiskohtades (Patarei, Petrozavodsk, Krestõ jne) ja psühhoneuroloogiahaiglas. Näiteks püüdis ta sõbraga 1982. aastal Karjala ANSV-s "seenel käies" lahkuda Nõukogude Liidust Soome; hiljem proovis Naissaarelt üle jää Soome kõndida. Vaimuhaiglast pääses ta välja tänu sellele, et vend Toomas koostas soovituste põhjal kirja Mihhail Gorbatšovile, mis viidi otse Kremlisse. 

Saanud kaastundlikult KGB ohvitserilt teada, et tema elu on ohus, õnnestus Tarmo Urbil koos vend Toomasega 1988. aastal Soome põgeneda, kui sõbrad organiseerisid neile kutse Soome plaadistama minna. Kutse alusel said nad välispassid, viisad võeti Leningradist ning kohe järgmisel päeval sõideti KGB teadmata reisilaeval Georg Ots Helsingisse. Sealt edasi põgeneti Rootsi. 

Tarmo Urb elas 1989. aastast Ameerika Ühendriikides (Los Angeleses ja New Yorgis). 2020. aastatest elavad vennad Urbid jälle Eestis.

Lähenemine põlisindiaanlaste kultuurile toimus pärast seda, kui Tarmo ja Toomas Urb kutsuti Grand Canyoni kõigi indiaani rahvaste neljapäevasele koosviimisele eesmärgiga oma palvega kaitsta seda suurt Ameerika pühamut. Esimest korda tutvustasid indiaanlased vendade Urbide vahendusel eestlastele oma kultuuri 1996. aastal Rocca al Mares Eesti Vabaõhumuuseumis. Indiaanilaagrid on Eestis Tarmo ja Toomas Urbi eestvedamisel aset leidnud alates 1999. aastast Naissaarel, Pärnumaal, Juminda poolsaarel jm.

Ravitsejana on Tarmo Urb Ameerika Ühendriikides ja mujalgi maailmas tuntuks saanud peamiselt tänu Biography Channeli dokumentaalsaadetele "The Unexplained", kus lahendatakse erinevaid müsteeriume ning Urb aitab lootusetult haigetel terveneda. 

Tarmo Urb on mänginud teleseriaalis "The Adventures of Pete & Pete"(1992), mängufilmides "Lurich" (1983, massöör), "Basquiat" (1996, baarimees) ja "Beautiful Girl" (2014, Cannon Balls).

## Muusikaline tegevus

Juba aastakümneid on vennad Tarmo ja Toomas Urb nii Eestis  kui ka Ameerikas esinenud lüüriliste kammerlike lauludega. Aastatel 1968–1988 lõid nad ligi 300 laulu. Koos on vennad kontserte andnud mitmel pool maailmas, esinenud põlisrahvaste suursündmustel ja tseremooniatel, Rio De Janeiro konverentsil (Earth Summit) ja Kyotos toimunud keskkonnateemalisel konverentsil. 

Üks armastatumaid laule nende esituses on "Imeline laas", mille viisi autor on Tarmo Urb. Selle laulu sõnadeks sai pargist juhuslikult leitud luuletus, mille autoriks osutus Jaan Kross, kes oli selle 1957. aastal kirjutanud tulevasele abikaasale Ellen Niidule. Vennad Urbid esitasid seda laulu Jaan Krossi mälestuseks muusikalise järelehüüdena pärast tema surma nii Kaarli kirikus kui ka matusetalitusel Rahumäe kalmistul, samuti Jaan Krossi 100. sünniaastapäeva tähistamisel Tallinnas 2020. aasta veebruaris.

Vendade Urbide laule: "Kuu", "Imeline laas", "Sõidulaul" (Eno Raua sõnad), "Mu maa", "Ütle", "Moosi ja teed", "Ivani palve", "Kuula kuula", "Koolilaul", "Ööbik", "Laia taevaliua sinal", "Unuvad õhtud", "Rändavate vete ääres", "Olen ilman", "Rändmunk", "Tüdrukule" jt.
 
## Diskograafia
*Imeline aas (LP, 1980)
*Urb Brothers (CD ja helikassett, 1993)
*Citizen of Sun (CD ja helikassett, 1997)
*Tarmo ja Toomas Urb 1 (CD ja helikassett, 1997)
*Tarmo ja Toomas Urb 2 (helikassett, 2000; CD, 2002)
*Live (CD, 2007; DVD, 2008)
2004. aastal andis Tarmo Urb välja albumi (CD) "Uut & vana".

## Isiklikku
Tema vend on laulja ja näitleja Toomas Urb. Nende tädi oli laulja Silvia Urb. Tarmo Urbi poeg Johann Urb on näitleja.

1993. aasta aprillis nimetati Jaapanis Kyotos endine Nõukogude Liidu president Mihhail Gorbatšov keskkonnaorganisatsiooni Rahvusvaheline Roheline Rist aupresidendiks. Üritusel olid esinejateks ka vennad Urbid. Tarmo Urbil õnnestus kogu publiku ees tänada Gorbatšovi elu päästmise eest. Mälestuseks lubas endine presidendipaar teha vendadega ühise foto.

Harri Sirola raamat "Kaks linna" on inspireeritud muu hulgas vendade Urbide seikluslikest ja kohati lausa uskumatutena tunduvatest elusündmustest.

10. juulil 2025 esietendus Palmse mõisa pargis muusikaline lavastus "Vihmana ma sajan" (autor Toomas Uibo, lavastaja Andres Puustusmaa), mis jutustab vendade Urbide seni rääkimata loo.

## Kirjandus
* Tarmo Urb, Toomas Urb. "Vennad Urbid. Laulud ja noodid", kirjastus MTÜ Spiritnet, 2024; ISBN 9790540024635

## Viited

## Välislingid
* Tarmo Urb IMDb-s Vaadatud 2016-10-01
* Tarmo Urb ravitsejana saates "The uneXplained"
* Laul "Imeline aas" (viis: Tarmo Urb, sõnad: Jaan Kross, esitavad vennad Urbid) YouTube'is 
* Tarmo ja Toomas Urb pakkusid Leigol maailmaklassi kontserdielamuse Buduaar, 10. august 2011
* Tarmo Urb: nahkesemesse jääb looma surmakood sisse. elu24.postimees.ee, 30. mai 2013
* Ingrid Peek, Video: Tiit Blaat, Ainult Alkeemias! Tarmo Urb tervisest ja vähist, Obamast ja Monsantost: kõik püha, mis on äriks muudetud, on praktiliselt määratud hukkumisele, 25. jaanuar 2016
* Tarmo Urb: Mul oli teada kuupäev, millal mind maha lüüakse. Õhtuleht, 1. oktoober 2022
* Vennad Urbid: maandusime Ameerikas nagu kaks täielikult süütut taati. eeter.err.ee, 10. detsember 2024